CELEX: 32020D0433
Language: lv
Date: 2020-03-12 00:00:00
Title: Komisijas Īstenošanas lēmums (ES) 2020/433 (2020. gada 12. marts) par pagarinājumu pasākumam, ar kuru Zviedrijas Ķīmisko vielu aģentūra saskaņā ar Eiropas Parlamenta un Padomes Regulu (ES) Nr. 528/2012 atļauj piedāvāt tirgū un lietot biocīdu Care Plus Mosquito Net (izziņots ar dokumenta numuru C(2020) 1342) (Autentisks ir tikai teksts zviedru valodā)

24.3.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 88/8
               
            
         KOMISIJAS ĪSTENOŠANAS LĒMUMS (ES) 2020/433
         (2020. gada 12. marts)
         par pagarinājumu pasākumam, ar kuru Zviedrijas Ķīmisko vielu aģentūra saskaņā ar Eiropas Parlamenta un Padomes Regulu (ES) Nr. 528/2012 atļauj piedāvāt tirgū un lietot biocīdu Care Plus Mosquito Net
         
         
            
               (izziņots ar dokumenta numuru C(2020) 1342)
            
         
         (Autentisks ir tikai teksts zviedru valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
         tā kā:
         
                     (1)
                  
                  
                     2019. gada 25. septembrī Zviedrijas Ķīmisko vielu aģentūra (“Zviedrijas kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu pieņēma lēmumu līdz 2020. gada 23. martam atļaut, ka biocīds Care Plus Mosquito Net tiek piedāvāts tirgū un lietots par kukaiņu tīklu impregnēšanas līdzekli, kura aktīvā viela ir permetrīns (“pasākums”). Zviedrijas kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par šo pasākumu un tā pamatojumu.
                  
               
                     (2)
                  
                  
                     Saskaņā ar Zviedrijas kompetentās iestādes sniegto informāciju pasākums bija nepieciešams, lai aizsargātu sabiedrības veselību. Ar permetrīnu impregnēta kukaiņu tīkla uzdevums ir cilvēkus pasargātu no dzēlējkukaiņiem un kodējkukaiņiem un tādējādi novērst sabiedrības veselību apdraudošu patogēnu pārnesi ar vektorinsektiem, kuri rada risku sabiedrības veselībai. Saskaņā ar pasākuma nosacījumiem biocīdu var piedāvāt tikai vakcināciju klīnikās un tikai kopā ar norādījumiem par pareizu lietošanu un drošu iznīcināšanu, turklāt pēc atkāpes perioda pasākuma adresāts pēc Zviedrijas kompetentās iestādes pieprasījuma sniedz informāciju par vakcinācijas klīnikām izplatīto tīklu skaitu.
                  
               
                     (3)
                  
                  
                     2019. gada 26. novembrī Komisija no Zviedrijas kompetentās iestādes saņēma pamatotu pieprasījumu saskaņā ar Regulas (ES) Nr. 528/2012 55. panta 1. punkta trešo daļu pasākumu pagarināt. Pieprasījuma pamatā bija joprojām pastāvošās bažas par to, ka vektorizcelsmes slimības sabiedrības veselību varētu apdraudēt arī pēc 2020. gada 23. marta, un pamatojums, pēc kura biocīdam Care Plus Mosquito Net piemīt izšķirīga nozīme vektorizcelsmes slimību radītu briesmu apturēšanā.
                  
               
                     (4)
                  
                  
                     Saskaņā ar Zviedrijas kompetentās iestādes sniegto informāciju alternatīvi vektorinsektu kontroles līdzekļi (piemēram, repelenti, neimpregnēti kukaiņu tīkli) nenodrošina pietiekamu kontroli pār vektorinsektiem.
                  
               
                     (5)
                  
                  
                     Tā kā repelentu lietošanas biežums dienā ir ierobežots un tā kā tos nevajadzētu lietot uz noteiktām ķermeņa daļām, repelenti nespēj 24 stundas aizsargāt visu cilvēka ķermeni. Cilvēkiem, kuru āda ir jutīga vai bojāta, repelentu lietošana var radīt kairinājuma izraisītas problēmas. Turklāt noteiktām vecumgrupām, piemēram, maziem bērniem, repelentu lietošana ir ierobežota. Neapstrādāti kukaiņu tīkli nenodrošina pilnīgu aizsardzību pret insektiem, jo šādi tīkli nenodrošina to, ka uz tīkla atrodošies insekti nevar piekļūt caur tīklu aizsniedzamām ķermeņa daļām. Neapstrādāti tīkli var cilvēkus rosināt pašiem tīklus impregnēt ar biocīdiem. Šāds nekontrolēts un nedokumentēts lietojums var apdraudēt gan cilvēka veselību, gan vidi.
                  
               
                     (6)
                  
                  
                     Pieteikums uz Savienības atļauju biocīdam Care Plus Mosquito Net tika iesniegts Eiropas Ķimikāliju aģentūrai, kompetentā novērtētājiestāde ir Dānijas iestāde un pieteikums joprojām atrodas novērtēšanas procesā. Savienības atļauja šim biocīdam būtu pastāvīgs nākotnes risinājums, arī Zviedrijai, taču, iekams atļauju var piešķirt, novērtēšanai ir vajadzīgs daudz laika.
                  
               
                     (7)
                  
                  
                     Tāpēc ir lietderīgi atļaut Zviedrijas kompetentajai iestādei pasākumu pagarināt ar zināmiem nosacījumiem un uz noteiktu laikposmu, kas nepārsniedz 550 dienas.
                  
               
                     (8)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Zviedrijas Ķīmisko vielu aģentūra, ja vien tā nodrošina, ka biocīds tiek piedāvāts un lietots Aģentūras uzraudzībā, pasākumu var pagarināt līdz 2021. gada 25. septembrim, lai biocīdu Care Plus Mosquito Net atļautu piedāvāt tirgū un lietot, lai nepieļautu, ka vektorinsekti patogēnus pārnestu uz cilvēkiem.
         
         
            2. pants
            Šis lēmums ir adresēts Zviedrijas Karalistei.
         
         
            Briselē, 2020. gada 12. martā
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.